༈ ཨོཾ་སྭསྟི། མ་ལུས་རྒྱལ་བ་ཀུན་གྱི་བསྐྲོད་གཅིག་ལམ། །སྟོན་པས་ཤེར་ཕྱིན་མདོ་སྡེར་བཀའ་
སྩལ་པ། །བྱམས་པ་འཇམ་དབྱངས་མན་ངག་ཇི་བཞིན་དུ། །ཀླུ་སྒྲུབ་ཐོགས་མེད་གཞུང་བཞིན་ཨ་ཏི་
ཤས༑ ༑གསལ་བར་མཛད་པ་ལམ་གྱི་སྒྲོན་མའི་གཞུང་། །འཇམ་དབྱངས་སྲས་པོ་བློ་བཟང་གྲགས་
འབར་བས། །རྒྱ་ (ཆེན་ཆེར་) བཤད་པ་ལམ་རིམ་ཆེན་མོ་འདི། །ཐར་འདོད་སྐལ་ལྡན་ཀུན་གྱི་སྤྱི་ནོར་
ཡིན། །མདོ་སྔགས་བསྟན་པའི་གནད་རྣམས་ཡོངས་རྫོགས་པ། །འདི་ཡི་གནས་ཚུལ་ཤེས་པ་རློན་
མཚོ་ནས། །རྗེ་དྲུང་བློ་བཟང་ཚུལ་ཁྲིམས་ཞེས་བྱ་བས། །རང་གི་ཕུ་བོ་བློ་བཟང་དབང་རྒྱལ་ལ། །རིན་
ཆེན་བྲེ་ཆེན་མཛོད་གོས་སོགས་ཕུལ་ནས། །པར་གྱི་སྦྱིན་བདག་མཛོད་ཅེས་བསྐུལ་མ་ཐག །ལུགས་
གཉིས་ཀུན་ལ་སྲོང་བཙན་སྒམ་པོ་དང་། །ཀུན་ནས་མཚུངས་པ་ཕོ་ལྷ་ཇུན་ཝང་གི །བཀའ་ཡིས་མདོ་
ཁམས་སྒང་ལ་དབང་བསྒྱུར་བ། །ཨེར་ཁེ་ཐའི་ཇིས་སྤྲོ་བཞིན་ཞལ་གྱིས་བཞེས། །ཆུ་ཕོ་ཁྱི་ལོ་དཔྱིད་
ཟླའི་ཚེས་ནས་བརྩམས། །སྟོན་ཟླ་ཐ་ཆུང་འགྲུབ་སྦྱོར་དགེ་བའི་བར། །པར་ཡིག་རྐོས་པ་ཞུས་དག་
ལས་བྱེད་པ། །ཀུན་ལ་ཕོགས་ཡོན་སྟོན་མོ་ལེགས་དར་སོགས། །ནམ་མཁའ་མཛོད་ལ་མངའ་བརྙེས་
ལྟ་བུར་མཛད། །བླང་དོར་གནས་ཀུན་གསལ་བའི་འོད་དཀར་ཅན། །པར་ཡིག་འདི་ལས་རང་གི་
གཟུགས་བརྙན་འབུམ། །ཅིག་ཅར་སྤྲོས་ཚེ་བློ་ལྡན་ཀུན་དའི་ཚལ། །རྣམ་དཔྱོད་ཉམས་རྟོགས་འདབ་
སྟོང་གེ་སར་རྒོད། །འདིར་འབད་དགེ་བ་འཛམ་བུའི་ཆུ་གསེར་གང་། །སེམས་བསྐྱེད་བསྔོ་བའི་བྱེད་
པོས་སྐུ་བཞིའི་དཔལ། །ལེགས་པར་བསྐྲུན་པས་རྒྱུད་ལྔའི་འགྲོ་བ་རྣམས། །མྱུར་དུ་བདེར་གཤེགས་
- 29 -

༄༅། །ཕུར་ལྕོག་ངག་དབང་བྱམས་པའི་གསུང་འབུམ། །༼༣༽
ས་དེར་འགོད་པར་ཤོག །བསོད་ནམས་སྟོབས་རྒྱས་མི་དབང་ཡབ་སྲས་དང་། །སྦྱིན་པའི་བདག་པོ་
ཐའི་ཇི་སྐུ་མཆེད་སོགས། །རྣམ་དཀར་ལས་འདིར་བསམ་སྦྱོར་དངོས་པོ་ཡིས། །འབྲེལ་བ་སྣ་རེ་
ཐོགས་པ་ཐམས་ཅད་ཀྱང་། །ཚེ་འདིར་མི་འདོད་ཉེར་འཚེ་ཀུན་ཞི་ཞིང༌། །ཚེ་བསོད་མངའ་ཐང་རིགས་
བརྒྱུད་སྟོབས་འབྱོར་རྒྱས། །ནམ་ཡང་མི་ཁོམ་གནས་སུ་མི་སྐྱེ་ཞིང་། །དལ་འབྱོར་རྟེན་བཟང་ཆོས་ཀྱིས་
འདའ་བར་ཤོག །འཁོར་བའི་རྒྱུ་འབྲས་ཀུན་ལ་ཡིད་འབྱུང་ནས། །བྱང་ཆུབ་སེམས་ཀྱི་སྙིང་སྟོབས་གོ་
བགོས་ཏེ། །ཐབས་ཤེས་ཟུང་འཇུག་ཤེས་རབ་མཚོན་རྣོན་པོས། །བདུད་བཞིའི་གཡུལ་ལས་
ཐོབ་གྱུར་ཅིག །ངག་གི་དབང་ཕྱུག་བློ་ཡི་ཆུ་གཏེར་ལས། །ལེགས་འཐོན་བྱམས་པའི་རྟ་ལྗང་གིས་
དྲངས་པའི། །པར་ཡིག་སྲིད་པའི་མིག་འདིས་སྲིད་མཐའི་བར། །ཀུན་ལ་བདེ་ལེགས་འོད་སྣང་འགྱེད་
པར་ཤོག །སྙིང་རྗེ་ངམ་ནག་མྱུར་མཛད་མགོན་པོ་དང་། །མཐུ་སྟོབས་ཚ་ཟེར་རབ་འབར་ཉི་མའི་བུ། །
དབུལ་ཕོངས་ཀུན་སེལ་རྣམ་མང་ཐོས་སྲས་ཀྱིས། །ཆོས་འདིའི་གཉེར་མཛོད་བདག་ཅག་བུ་བཞིན་
སྐྱོངས། །
ཞེས་པ་འདི་ནི་མདོ་ཁམས་སྤྱི་ཁྱབ་མགོ་པ་རློན་མཚོ་ནས་ཨེར་ཀེ་ཐའི་ཇི་ཞེས་ལུགས་གཉིས་ལ་མཁྱེན་པའི་སྤྱན་ཡངས་
ཤིང་དཔའ་མཛངས་དད་བརྩོན་དང་ལྡན་པའི་གསུང་གིས་བསྐུལ་ནས་ངག་དབང་བྱམས་པས་ཕུར་བུ་ལྕོག་ཏུ་བྲིས་པ་དགེ་
ལེགས་འཕེལ། །མངྒལཾ།། །།